khistorydata/jeongjo-sjw-relations huggingface dataset:
정조 24년 · 목
箚略曰卽伏見持平申龜朝上疏批旨下者以海西勅需債逋事有令廟堂査考草記之命矣臣於年前待罪海藩時因道內數三邑補賑捄瘼及營下各廳支放或許貸數百兩或許貸數千兩兩年之間多至九千之數雖使趁卽推償而充補固難免當初冒犯之罪況聞其後十年之久尙有未及準充者云顧其罪合被何律海西二十餘萬之勅需僅餘四萬始爲現發於勅行將近之時論以國綱不可但以寒心言此莫非如臣無狀猥叨藩任慢不畏法自陷大何之致且臣方忝具瞻董率之地必自臣身先被重律然後頹綱可振後弊可懲而營邑之臣庶可以少知戢勵日昨海西道臣報牒之來也滿心驚懍卽擬首實而年久之事未能詳記今始仰暴於臺章已發之後跡近自掩罪尤難逃惶汗浹背鑽地不得伏乞亟命攸司重勘臣辜恩違法之罪以嚴典憲焉批以曾聞海西謬例如許云而勅庫戶庫名色各異於卿有何難安之端乎但於過限不報守令等箚請勘律然後事面得當卿須安心視事仍敎曰此批答遣史官傳諭
정조 24년 · 강
命海西勅需散貸之各年道臣令時道臣指名報備局
정조 24년 · 목
備局啓言持平申龜朝上疏批旨有勅需放債之當該各年道臣令廟堂査考草記之命矣勅需事體至爲緊重其所典守比之尋常公貨倍當謹嚴而向因松營勅錢移劃事自本司有所關問於海西矣續見該道臣徐榮輔所報則留庫錢二十一萬五千餘兩內自乙未至庚申各處貸下與逋欠及償債本錢之移劃者開市本錢之預授者合爲十六萬七千餘兩目今留儲僅爲四萬八千餘兩云揆以法意萬萬寒心已以刻期準充之意嚴飭題送而臺疏所論又復如此及今査正在所不已而時在實數該道臣前旣枚報今不必更事反閱爲先分付道臣營邑散在之數爻及那移虧欠之委折詳細條列竝與各年道臣指名報來以爲稟處之地而此與行査有異不過自本道捧現告而已則不可以事屬前人曲避其嫌請以此意一體申飭使之卽速擧行允之
정조 24년 · 강
遞知義禁洪明浩以林蓍喆代之口傳也
정조 24년 · 목
敎以禁府堂上中時帶總管人許遞令該曹口傳差出待下批牌招察任
정조 24년 · 강
命時囚朴基正更爲取招
정조 24년 · 목
義禁府啓言黃海前監司朴基正口招以爲渠到任以後取考本營重記則勅需錢留庫實數只爲三萬六千一百兩零故狀取各年文記親執査出則勅需錢元數爲二十一萬六千一百兩零內留庫條三萬六千兩零及丙辰年狀聞償債條二萬五千四百十八兩除其外十五萬四千兩零則所謂開市本錢引年預下條及各邑各驛與營下各庫姑貸名色之出給者自乙未年至昨年八月流伊出庫都未收殺蓋開市本錢之引年預下雖是謬例而流來已久若一朝防塞失其期限則必有大段生梗之端故自前不得已引年出給姑貸名色亦是流來之謬名渠就其中限年貸下條外一竝發關於各邑各驛使之督納營下各庫亦爲排日嚴督至歲前所捧之數爲五萬六千兩零則當捧十萬六千兩適値勅行旋卽遞歸故未及收殺渠到任後上項留庫三萬六千一百兩零及歲前所捧五萬六千兩零合九萬二千兩零內渠所散給自今年正月各驛復戶錢出給者爲一萬六千七百兩零此則依事目例下各庫姑貸開市本錢如前預下之數又爲一萬二千七百兩零其外支勅之費未及勘會則所用不知爲幾何而上項九萬二千兩皆有歸屬引年預下亦是不得已之事渠襲謬之罪在所難逭而此外實無一分錢擅動之事則臨歸放債一節未知何所指說乎前後出納文跡昭然俱存焉敢誣也至於瑣屑之譏旣無放債之事則不必多卞渠受國厚恩猥叨重寄不善對揚自速人言孤負之罪萬殞難贖云勅需之債逋與開市之預下稱以流來謬例之循襲而至於臨歸放債一款則極口發明終不直陳者萬萬駭然所當請刑而基正曾經侍從且有嚴問口招捧草供以入之命請上裁敎以流來謬規姑捨是臺疏所謂遞職將發之際放債一款究竟然後可以處分卿等跋語論理果然若待備局査考之草記更爲捧供則如彼之際徒損事面爲先依啓目結語取招以聞
정조 24년 · 강
遞大司諫成鼎鎭司諫徐有沂獻納尹命烈正言姜浚欽執義張至冕
정조 24년 · 목
因鼎鎭牌不進罷職傳旨敎以與在外及他臺違牌人許遞政官待開門牌招開政以在京無故人差出待下批牌招使之備員詣臺
정조 24년 · 강
推副校理金履載仍命牌招入直閔耆顯副修撰金履度許遞
정조 24년 · 목
昨日政院啓言卽者副校理金履載今日拜表謂有嫌避陳疏徑出原疏纔已退却矣所當直捧禁推傳旨而此與無端徑出有異請推考警責仍卽牌招入直至是允之敎以違牌及在外玉堂許遞明日政差出待下批牌招推移入直
정조 24년 · 목
兼文學金履喬兼司書金近淳翊贊徐應輔入參
정조 24년 · 강
諸承旨持公事入侍于誠正閣召見備局有司堂上李書九
정조 24년 · 목
毓祥宮延祐宮懿昭廟文禧廟仲朔祭在再明也
정조 24년 · 목
以李敬五爲大司諫柳畊爲執義閔命爀爲司諫趙彦哲爲掌令李東冕金秀臣爲正言吳翰源爲獻納金履度爲副校理閔耆顯爲副修撰李漢豊爲刑曹參判韓用龜爲同春秋○再政以金熙采爲校理李鼎秉爲修撰鄭尙愚爲同春秋
정조 24년 · 강
命兵曹判書金載瓉越俸承旨嚴耆遞差尋命耆以推考付標
정조 24년 · 목
因宣傳官望筒敎以參下宣傳官非張鉉擧一人所可獨爲之窠則前政旣擬後政更擬一直連擬有若爲此拔例之擧期欲點下然者寧有如許事體道理乎該堂則崇品也重任也姑難輕遞捧納之承旨遞仍別無所關爲先遞差該判書姑先施以越俸之典○因承旨嚴耆遞差傳旨敎以近於以其人擬其代雖有飭敎而更思承旨旣非該堂之屬官則彼只越俸此反遞職似如何更以推考付標
정조 24년 · 강
敍卿宰侍從堂上堂下坐罷人
정조 24년 · 목
備局啓言端午在近各陵寢祭官當爲差遣而侍從罷散甚多難以分排云在前如此之時多有請敍之規侍從堂上堂下違牌坐罷人員請竝敍用仍令該曹口傳付軍職允之敎以卿宰亦爲敍用○前右尹尹弼秉牧使尹長烈應敎李龜雲執義閔師宣曺允遂司諫沈奎魯掌令韓啓玉李德鉉洪光一持平鄭魯榮洪時濟趙恒鎭獻納李垿正言朴宗京竝敍用
정조 24년 · 강
召見禮曹判書李晩秀于誠正閣
정조 24년 · 강
命雲觀月令次知監生科治
정조 24년 · 목
禮曹判書李晩秀啓言五月朔各祭享月令單子已爲啓下而中霤祭例於土旺日行事今年土旺在於五月三十日中霤祭當同入於五月月令而雲觀徒知每年四季朔土旺之例不知今年旣有閏朔節序自致差早中霤祭一條漏落於牒呈中臣曹亦未致察循例謄入臣之矇未察飭惶恐俟勘而前此亦有別具單子追入之例更爲修整入啓祀典莫重如是錯誤萬萬駭然請當該次知監生令攸司從重科治從之
정조 24년 · 강
遞承旨李集斗以曺允大代之前望也
정조 24년 · 목
政院啓言卽者內醫院官員來言明日卽日次問安而都提調李時秀提調徐邁修俱有身病副提調李集斗奉命出疆無進參之員云請徐邁修待開門牌招敎以出疆都承旨許遞前望單子入之仍兼副提調
정조 24년 · 강
推觀象監提調金載瓉李晩秀仍命監生劉在溫嚴杖勘律首任官科罪
정조 24년 · 목
刑曹啓言觀象監直長劉在溫所招以爲今五月朔月令修報禮曹時不能察節序之差早中霤祭一條落漏於報狀之中致有此科治之命渠罪死無所惜云請考律嚴勘敎以莫重月令有此不察若或過時始覺則其爲悚然當何如初則只使科治更思其在懲戢之道不可歇治待朝開坐各別嚴杖考律勘放後草記該監提調推考首任官令提調嚴加科罪
정조 24년 · 강
刑曹以前漢城主簿李奎南緘推照律啓
정조 24년 · 목
該曹啓言黃海監司徐榮輔移文內前漢城主簿李奎南緘答以爲京囚金應聲獄事渠初當檢驗十分詳審而結語文字未免做錯致有此問備之命云請奎南杖六十收贖公罪施行允之敎以功減一等
정조 24년 · 강
命靑松燒戶嚴飭結構
정조 24년 · 목
慶尙監司申耆以靑松府民家失火二十三戶被燒馳啓敎以嚴飭該倅斯速結構俾無當農失所之弊事回諭
정조 24년 · 강
諭右議政李時秀造朝
정조 24년 · 목
政院啓言卽者內醫院官員來言明日日次問安副提調曺允大亦有身病不得進參云請待開門牌招敎以右相事豈不慨然之甚乎雖以庫名各異其實一也爲引云而所以慨然政在於此大官豈比具僚出處之際惟義之視不但名色之各異與其徒致欠逋曷若爲民事用流來營例限年借民之爲方便乎聞亦卽捧則其後道臣之不卽還報此非其時道臣所知也於右相何關而有若其後前伯諸人襲謬俟勘然者揆以事面萬萬不然夜將曙矣何可如是相持乎卽爲造朝與左相同爲登筵事遣史官傳諭
정조 24년 · 목
右副賓客李晩秀兼文學金履喬兼司書金近淳侍直沈應奎入參
정조 24년 · 강
遣承旨詣宗廟景慕宮奉審摘奸各宮受香處一體奉審
정조 24년 · 목
毓祥宮延祐宮懿昭墓文禧廟仲朔祭在明也
정조 24년 · 강
行次對及諸承旨持公事入侍于誠正閣
정조 24년 · 목
敎曰今朔次對雖已爲之當此閔旱憂勤之時何可暫逸來月次對進定於今日而待開門使之來會臺諫勿爲請牌亦令嚴飭備員入侍○命諸承旨持公事入侍政院以次對日例不得持公事入侍啓稟敎以仍爲詣閤○予曰右相之不爲簉朝不亦過乎流來之例不足深引而觀其箚奏則現告來到之前必欲爲逡巡之端亦難使之强起視事矣左議政沈煥之曰本事雖是流來之例右相所以自引之道似待現告之考出矣予曰昨見前海伯供辭則其所自明以臺疏中下款語有若嫌於入已者然此非如是之事也只當以循襲預下意納供而已其所云云由於不知段落故然矣判義禁李祖源曰此供辭以臺疏瑣屑云云爲自明之端而至於取息等說尤是不當然之辭也予曰宰臣體重不得屢度更招姑俟該道之報來而大抵預下雖是謬規而至於莅任未周年屢次貸下則不成說矣煥之曰預下之例只限朔數還償而至於以年爲限果是不善爲之事矣予曰久未得雨爲民事切悶煥之曰雨澤之久閟誠爲悶然而似聞外邑則比京裏稍優云矣予曰京裏之不如外邑尤豈非可異之事乎方農亢旱無歲無之而昨年占豐誠是僥倖僥倖之事豈可常常有之乎今年節候雖曰差晩尙此漠然誠極渴悶矣
정조 24년 · 강
命儒臣宋煥箕李城輔家今日政追榮
정조 24년 · 목
左議政沈煥之啓言儒臣宋煥箕已陞贊成儒臣李城輔亦經參贊此兩家又當蒙隨品贈爵之典而儒臣不以爵秩自處故尙未受恩典該曹亦不得循例擧行云敢此仰達矣敎以尙不爲之云者是豈禮待儒臣之道乎今日政追榮敎旨安寶下批
정조 24년 · 강
命前府使李汝節罪名分揀相當職甄用
정조 24년 · 목
左議政沈煥之啓言臣於前府使李汝節事竊有愚見之仰達者矣年前昌原所犯卽濫殺人命也在法當死故臣於伊時以守法二字力言於詢議之時而及其査推獲免一律屢經大霈生還故里於渠可謂起死爲生矣其罪旣不至死而得蒙宥釋之典則物無終棄才有必錄乃淸朝之盛事江界降伍時所爲之難於人臣亦聞之矣近來武弁步趣太不如古心常慨惜而如汝節其先有忠義之臣其人亦有可取正合滌其罪而試其才以開其奮勵自效之路矣分付銓曹隨宜甄用似好而其罪名姑未盡解云故臣敢仰請處分矣敎以卿言好矣罪名分揀相當職甄用
정조 24년 · 강
命前持平尹永儀父加資
정조 24년 · 목
左議政沈煥之啓言罰不及而賞延世者堯舜之善政也臣雖無似白首丹衷惟在於堯舜吾君而已今有以子之干犯而其父不得應資者臣若不言是負臣心矣尹永僖永儀俱得以侍從名則在朝籍而其父年過應資尙不得下批三代辟人尙不及子況以子而枳父豈不有乖於聖朝孝理之政乎玆敢仰達而伏俟處分矣敎以今聞果然今日政加資下批
정조 24년 · 강
分揀前左尹李得濟罷職
정조 24년 · 목
左議政沈煥之啓言日前臺啓退訟之京兆堂上請施譴罷之典矣前左尹李得濟聞是始訟時堂上而與退訟之該堂同爲被勘有關刑政合有分揀之道故敢此仰達矣從之
정조 24년 · 목
左議政沈煥之啓言宰臣出疆所帶職名陳疏祈免例也行都承旨李集斗以近密之職兼藥院之任辭陛有日尙無辭疏揆以格例殊涉未安請從重推考從之
정조 24년 · 강
遞差承旨嚴耆
정조 24년 · 목
左議政沈煥之啓言臺臣登筵傳啓事體至嚴而承批之前承宣從傍私語雖緣生疏揆以筵體不可無警請同副承旨嚴耆從重推考敎以雖曰生疏臺啓何可開口乎遞差可也
정조 24년 · 강
命耽羅儲穀中皮穀以牟米隨宜換色
정조 24년 · 목
左議政沈煥之啓言前持平康聖翊上疏批旨內濟州儲穀事有令廟堂草記稟處之命矣島中儲穀實爲有備無患之道近聞穀品精實倉厫堅牢足可經久而來頭收效專在於典守之有方措置之得宜糴新糶舊量宜改色常使精穀留儲者乃是第一要務向自本司已爲關飭而今此疏辭亦以爲然更爲申飭該牧使之依此擧行且聞牟米雖經瘴濕最不腐傷云當此牟還收捧之時留庫中皮穀之不能耐久者亦以牟米準折隨宜換色尤爲便好請以此意一體分付從之煥之曰原疏又以牧馬事有所論列而昨年因該牧使狀請甲乙耗縮之數旣令限五年漸次充補則年限未滿之前遽以孶長之新籍移克減損之舊總殊非重馬政杜後弊之道然而旣奉關問之命請待其登聞從後稟處從之
정조 24년 · 강
命史略第八卷釐正義例
정조 24년 · 목
知經筵李秉鼎啓言春秋大一統之義尊王爲重雖以紫陽綱目及續綱目言之漢之後主宋之帝昺皆爲正統則況我朝之於皇明又況弘光帝以後相繼承統天命未去者乎臣今始得見故判書鄭昌順編次史略第八卷則弘光以下皆以王號無難書之刊行京外竊不勝掩卷駭惋之至伏惟我列聖朝尊周大義炳如日星可以有辭於天下後世惟我殿下尤惓惓於匪風下泉之思凡係此箇義理靡不闡揚發揮至有尊周錄撰進之命則如此之書決不容仍置亟令弘文館發關冊板所在之嶺營毁撤其板本俾免一世之譏議恐不可已故敢此仰達矣敎以只知南奉朝賀所撰明史事先朝有處分而然者依明史綱目先朝下敎後重刊義例釐正可也○予曰南奉朝賀嘗撰明史而弘光以後三皇帝皆以帝號書之而或有流布之慮故先朝有付丙之命矣故重臣之不書帝號必以此也若於重臣在世之日言其不可俾勿刊行則可謂都無事矣而今則旣成之書亦不必毁板只令撤去弘光帝以後板本則似好諸議以爲如何左議政沈煥之曰大抵作史有非人人所可爲者重臣事誠是不審之致臣意則此固不可以刊行矣判義禁李祖源曰不書帝號果是不成說之事矣臣意則只存崇禎皇帝以前板本而毁去下段則似好矣吏曹判書徐龍輔曰王者有天下之號也實與帝字無異而後世則王字帝字不無異同此書之不書帝字果非尊王之義而若只去下段板本則亦不成全書都不如竝爲毁板矣禮曹參判李書九曰我朝之未奉永曆正朔固是千古遺恨今若以王字書之傳於來世而有後朱子作則必以爲有愧於春秋尊王之義也此豈非萬萬未安之事乎我國則惟當尊之爲大統俾來世之人知我國之未奉永曆正朔出於不得已而然則我朝尊王之義其將永有辭於天下萬世臣意則仍令毁板恐爲好矣煥之曰雖下段旣欲毁之則盡毁全篇恐好矣予曰何必盡爲毁板耶自弘文館關飭嶺營只毁下段板本爲好矣
정조 24년 · 강
命南行武臣以樞府總府及宣傳守部三廳調用
정조 24년 · 목
兵曹判書金載瓉啓言武南收用今將自兵批隨窠區處而雖是復舊擧行之事不可不一番稟定矣宣傳官中樞都總府及守部廳自當無礙差除而至於訓鍊院則便同文臣之槐院蔭官似不可擬議武兼卽以武臣而兼宣傳官之謂也無論文兼武兼元無以蔭直差之例故頃因下敎取考曹上久遠政案及該院該廳先生案則上下近數百年之間初無武南曾經之槪見者矣前後文蹟考據無處則臣曺無以指一擧行事係官方合有定制請下詢大臣處之敎以大臣之意何如左議政沈煥之曰官制變通未可輕議而聞兵判所奏南行武臣於中樞都總府及宣傳守部三廳曾有通瀜注擬之例云今亦先從已例調用似好矣敎以可據文蹟考出間依此爲之載瓉曰然則宣傳官不必只以蔭窠差代請自今通瀜備擬從之
정조 24년 · 강
獻納吳翰源等聯啓請四罪人傳旨亟賜頒下賜批
정조 24년 · 목
獻納吳翰源正言李東冕金履載所懷以爲日前憲臣以四罪人傳旨亟下事發啓而商量處分間姑爲停啓矣噫彼四罪人俱是窮天地亘萬古所無之劇逆大憝王章之未行輿情之憤菀今幾年矣何幸乾斷廓然三司之啓竝蒙允從王章庶可得行輿憤庶可少洩而傳旨之不下今又屢月臣不勝訝惑憂歎之至憲臣旣伏承商量以下之聖敎則固當恭俟處分之不暇而第伏念此等凶逆當時之未行顯戮已極群情之憤惋而三司爭執之啓不可一日無也旣蒙允從之後傳旨之下抑亦一日爲急揆以臺體終不容緘口泯默一向遲待臣謂四罪人傳旨亟賜頒下令攸司卽速擧行之地宜矣敎以當量處
정조 24년 · 강
飭諸道災結直減之弊
정조 24년 · 목
獻納吳翰源所懷以爲臣於近年來往湖嶺之間飽聞道路萬口之呼冤皆曰災結之直減而賦稅白徵之多也噫嘻爲守令者旣不能躬査而從實執災又莫察吏奸而覈其舞弄爲道臣者始也不能操切終焉未聞論勘而只以直削爲苟且彌縫之計廟堂之臣只憂國計之耗縮罔念民生之受困夫廟堂直削之故監營直削之監營直削之故守令直削之蓋守令之直削者非削於吏也乃削於民也見削之數旣甚夥然許多公稅無處可辦則雖欲不削於民得乎此實是營邑有司之臣不能仰體俵災惟均之聖意自底不善擧行之罪濱死窮民呼訴無路此足爲干和召災之端而蚩蠢無知之類反疑朝廷之失信思之及此寧不痛心伏願自今爲始分付廟堂使之嚴飭各道之臣以災結事另察守令之能否俾知防奸竇而執實災以嚴黜陟直削之近例永爲禁革俾絶群民呼冤之患焉敎以爾言好矣今年年分事目以此擧條枚擧嚴飭俾有實效
정조 24년 · 강
獻納吳翰源啓請嚴禁諸道驛馬濫騎越站之弊賜批
정조 24년 · 목
翰源所懷以爲有國之所以置郵專爲傳命之重而馹騎之病斃凋殘驛民之困窮逃散未有甚於此時誠非細憂臣纔因私行歸自嶺路略有耳剽者雖以嶺南一道言之大馬則其價多至五六百兩少不下三四百兩而道臣之行部與交遞駕轎之用騎馬自是定式而近來謂以瘦弱代以大馬一番經巡在在生病若當盛熱極寒迎送則輒致斃棄收斂立代之際實爲驛民之痼弊有違朝家之法意已極可駭而騎馬則監兵水營啓下裨將之因公來往者固當騎之而其外閑散裨將及額外之留在幕中托公憑私者一皆許騎甚至土校有事來往各邑營吏上下番竝爲責騎馬無卸鞍之隙卒無息肩之日營庫雜物之卜馬馱運已極絡續而公行上京馬之不用井間捧賂越次之習恣行於營吏之手殘郵無力偏被其苦馬空之歎站絶之憂各驛皆然嶺路如此他道可知寧不寒心臣以爲嚴飭各道道臣駕轎之違越定式永爲禁革各營裨將之不得已公行外事涉濫騎者切勿許騎各邑營吏之上下番時濫自責騎者從今爲始各別嚴治禁斷各營卜物皆以營門雇馬載輸而勿爲責驛公行上京馬一依井間均排無或越次而竝爲嚴立科條若有犯者道臣則廟堂察飭裨校吏屬則道臣嚴査竝以濫騎之律照勘以爲殘郵支保之道恐不可已也敎以廟堂行會之頻下各道適爲屑越之歸驛弊則前此申禁何如而然而違式爾奏現發之嶺伯先爲勘罪爲可而此後勤慢更當考察於來頭繡行而處之矣諸道事亦然
정조 24년 · 강
命金山郡戶柴疊徵之該守令査實嚴勘
정조 24년 · 목
獻納吳翰源所懷以爲金山郡官用柴木旣以結納又以戶斂結納則聞是自古詳定足當其用則忽於中年又創每戶加斂二丹木之規班戶有勢初不責納只於窮殘小民成冊以錢代徵厥數夥多云疊徵之謬例雖未知創自何時而年前戶結斂飭敎截嚴之後加斂之錢尙不革去傳說喧騰怨聲載路聞極駭痛此雖小事不奉朝令之關係紀綱非細臣以爲令道臣嚴加査實朝飭以後依前疊徵之當該守令照法嚴勘以爲礪百之地焉敎以聞甚駭然依爲之
정조 24년 · 강
飭諸道道臣錄啓外獄案親執審理
정조 24년 · 목
持平申龜朝所懷以爲殺獄有國之重典而當此憫旱之時尤宜審愼處也入於錄啓者或已酌處或已疏決無一毫冤枉之端而至於錄啓外許多殺獄或有不當致疑而成疑案或有不當成獄而成獄案道道皆然邑邑如之冤憤愁鬱之氣上干天和安知不致災於今日亢暘乎臣謂令該曹嚴飭各道道臣親執審理俾解匹夫匹婦含冤之情上答天譴宜矣從之敎以已錄啓中尤當致審今筵刑判以此請出擧條嚴飭其言甚好一入錄啓便成鐵案此所以示可於司寇長執藝之說也宜使諸道另念審閱啓聞
정조 24년 · 강
命楊根郡守鄭東榦拿問嚴處
정조 24년 · 목
持平申龜朝所懷以爲近日邪學熾盛於三南漸染於近畿其勢莫遏殷憂無窮雖以驪州楊根言之驪獄所拘至於十餘人之多云而楊根則無人不惑無村不學將至於擧一境盡入於禽獸之域而該倅佯若不知全不禁斷事之寒心莫此爲甚臣謂令廟堂嚴飭三南道臣各別禁戢而楊根郡守鄭東榦不可無警令該府拿問嚴處宜矣敎以自有營邑之臣何必番番關飭乎至於該郡守事依爲之
정조 24년 · 강
命禁軍別將崔東岳拿處仍命諸般可覈之端令兵判嚴査草記
정조 24년 · 목
持平申龜朝所懷以爲禁軍別將崔東岳冒據多年侵虐難支之弊不一而足多發軍校書員輩稱以摘奸出其不意吹毛覓頉無論事之巨細一竝除汰以月計之多至於四五十人少亦不下二三十人收其料祿作爲私橐或爲宴需之資或爲帖下之物而口傳納馬每在於受祿之後謗言朋興怨聲載路則欲爲彌縫之計造備若干鞭棍草草塞責而此亦經年未成一人呼冤猶足以干和況六百禁旅宛轉號呼之狀乎臣謂崔東岳施以竄配之典助虐之軍校書員輩令攸司嚴刑照法以爲懲勵之地宜矣敎以六百禁旅若不一一塗涎謗言何可免也風傳之過實與否亦未可知又或有近似則其罪尤重爲先令該府拿處嚴問捧草供以聞而該曹旣有判堂諸般可覈之端亦令嚴査草記
정조 24년 · 강
命持平李重蓮所陳諸道牟還分數執錢事令廟堂稟處
정조 24년 · 목
重蓮所懷以爲一旱跨月春牟判歉當此捧還之時幷以本色責納則參以事情準捧無路在前如此之時或作租或作錢已多其例今亦就其最歉邑分數執錢而執錢之際倉吏之低仰其弊多端一從詳定價毋敢闊狹之意預令知委歉邑之民庶蒙實惠臣謂令廟堂稟處宜矣從之
정조 24년 · 강
持平李重蓮陳啓請嚴飭市直低仰之弊不許
정조 24년 · 목
重蓮所懷以爲近來人心不古每於少旱少澇江上富民交相藏穀以待市價之翔貴者自是可痛可駭之事而卽聞市上米價逐日騰踊此必是駔儈刁蹬之致而亦不無民間繹騷之慮令該署嚴飭毋敢低仰市直宜矣敎以此等事發令反非不擾之義不允
정조 24년 · 강
命長湍府使朴基赫拿問嚴覈仍飭諸道抱冤之類摘發登聞
정조 24년 · 목
持平李重蓮所懷以爲滛女定屬自有法意而長湍府使朴基赫稱以廉問初不執贓村女之屬公者幾至八九之多此已萬萬可駭而畢竟屬婢之父不勝冤憤與居間訐訴之人互相爭詰以致結項致命之境則恐其本事之綻露瞞報營門不爲成獄草草句當一境之人無不含憤此亦干和之一端臣謂長湍府使朴基赫令該府拿問嚴覈照法重繩宜矣從之敎以爲先嚴飭畿伯星火覈實狀聞而諸道安知無似此抱冤乎今日次對政欲聞此等之說雖非望雨之時如許民隱若不摘發豈不爲干和之端乎刑判旣承筵敎同爲關飭使卽一一登聞莫敢隱諱設或於不必成獄之事若因擧措失當而使無辜致斃者道伯亦宜糾察大者狀勘其倅之意一體嚴飭
정조 24년 · 강
遞正言金秀臣以金履載代之前望也
정조 24년 · 목
敎以在外臺諫許遞前望單子入之待下批一體牌招
정조 24년 · 목
履載以曾經納言引避請遞也
정조 24년 · 강
遞承旨曺允大以閔台爀代之前望也
정조 24년 · 목
敎曰未肅拜承旨許遞前望單子入之待下批牌招察任
정조 24년 · 목
筵席求言而無一言陳白也
정조 24년 · 강
遞差承旨徐英輔
정조 24년 · 목
敎以總戎使處分分揀後不卽請牌之當該承旨遞差
정조 24년 · 강
命前司成閔命爀仍任
정조 24년 · 목
敎以臺職雖重久任亦係不輕司成點下望筒勿施前司成閔命爀仍任仍往講所
정조 24년 · 강
以李翊模韓致應爲承旨竝前望也
정조 24년 · 강
假注書南吉寬以右議政李時秀附奏書啓
정조 24년 · 목
書啓以爲臣敬奉聖諭馳往傳諭于右議政李時秀所住處則以爲典憲之嚴宜先大官廉防之重有異庶僚雖欲憑恃寵靈厭然自揜顧其罪與前伯諸人毫無差殊前後委折自當有諸道之所報不敢煩猥恩諭之下末由趨承伏地戰恐惟俟鈇銊之誅云矣敎以過矣過矣安心視事之意更爲傳諭
정조 24년 · 강
遞吏曹參議洪樂游以金羲淳代之前望也
정조 24년 · 목
因吏曹參議洪樂游牌不進罷職傳旨敎以許遞前望單子入之待下批牌招
정조 24년 · 강
命總戎使李得濟以前所授密符仍爲傳授
정조 24년 · 목
政院啓言前左尹李得濟罷職分揀事命下矣總戎使李得濟卽爲牌招敎諭書所當更爲啓下而此與新除授有異在前如此之時有前所授密符傳授之例今番則何以爲之允之敎以依近例仍爲傳授
정조 24년 · 목
因右承旨李翊模牌不進推考傳旨敎以許遞前望單子入之
정조 24년 · 강
左議政沈煥之箚陳承宣臺臣齋日傳啓違例之失賜批罷前承旨徐英輔職
정조 24년 · 목
箚略曰今日卽毓祥宮仲朔祭齋日也次對有來會之命則雖依例登筵至如經筵之以齋日入稟臺啓之以所懷仰陳亦邦憲之已例也朝者入對臣甚衰謬不能察飭乃有犯禮違式之擧當該承宣及臺臣宜施譴罷之典而臣則在董率之地未卽歸正可但歸罪於彼新進諸臣哉伏乞亟降威罰以正臣昏謬之罪批以承宣及臺臣事專由於政院之不善擧行今日以經筵無事書揭而書入予亦於申牌後始覺得自外直登筵席者宜其循例傳啓承宣勘罪只爲依施於卿毫無難安安心視事仍敎曰此批答遣史官傳諭
정조 24년 · 강
還給承旨金履翼疏仍爲牌招
정조 24년 · 목
因履翼上疏敎以職非該房仕進內局晩猶未覺亦似當然此疏還給待開門牌招
정조 24년 · 강
遞差承旨崔獻重重推掌令趙彦哲持平李重蓮申龜朝獻納吳翰源
정조 24년 · 목
因獻重上疏敎以賓對時雖以奉審進去將爲傳香之承宣何以無一言持公事入侍乎遞差疏則還給尙不來避之臺臣從重推考
정조 24년 · 강
以兪漢寧徐有聞朴崙壽爲承旨竝前望也
정조 24년 · 목
敎曰承旨前望單子入之待下批牌招推移入直
정조 24년 · 목
以曺允大爲吏曹參判李基讓爲大司諫金熙朝白師謹新通曺允遂爲執義沈奎魯爲司諫鄭魯榮爲正言朴宗京爲校理金履喬爲修撰
정조 24년 · 강
兵曹以禁軍別將崔東岳所犯諸條校吏處査問啓
정조 24년 · 목
兵曹啓言謹依下敎開坐于龍虎營別將崔東岳所帶校吏竝爲捉致箇箇嚴棍反復究問又取其用下踏印文蹟逐條詳査則自己未正月至今年閏四月禁軍之有闕未充者逐朔計數則都合爲三百六十八窠而祿米太之除留作錢米爲一千二百五十三兩零太爲六百二十七兩零以此都數又考其每朔文蹟則名色太半不正歸屬幾皆雜氄其所謂兩年條鞭棍造備爲八百三十七兩零正領軍物修補爲七十八兩零而外此三百八十九兩零則謂之公用而別無下落之可據二百十八兩零則稱以帖給而分屬校吏之歲饌二百七十六兩零則以多少雜用入下八十兩則以西營宴需載錄俱有踏印下記而各人所供亦無異辭矣蓋此禁旅祿窠自兼仕馬太定式儲留之後竝與有頉軍祿米太同爲除置以爲甲胄改備之資矣兼仕太則移作二軍色給代之用而所謂有頉祿窠仍爲除留數年以來闕額漸廣除留逾多以其除留之米太自歸別將所管今以文蹟所在觀之軍物造備特不過四分之二而其外所下殆若排朔之需作爲無節之用使莫重軍食都歸消瀜者誠萬萬驚駭當該別將崔東岳方在拿覈中自臣曺不敢直爲請勘而臣不能先時覺察不勝惶恐
정조 24년 · 강
命時囚崔東岳記過放送
정조 24년 · 목
義禁府啓言禁軍別將崔東岳口招以爲禁旅摘奸事則出其不意果是軍門前例渠莅任以來前後摘奸一年之內或兩次或三次若有執頉則不過決棍懲勵而止元無一人汰去之事若於動駕之時有未到者或該番將報汰者則事係師律不得不竝爲除汰年久之事數爻雖不能記得而一月之內豈至於四五十二三十人之多乎至於米太則卽除汰及遷轉捕校移去額外移去等窠料祿而自前爲下輩潛食之物矣總戎使李得濟爲別將始爲査出作爲營門之公用雜費至渠三年之內有頉祿米太作錢爲一千八百兩內去年鞭棍一百柄新造所入爲四百五十九兩六番正領負旗及燭籠衣所入爲七十兩今年又以鞭棍加造次儲置營庫者爲四百兩合爲九百餘兩其餘八百餘兩則皆入於三年內下屬例下雜費之流來上下所謂宴需則其中八十兩錢上年三月六番正領兩廳將校邊射時面議於其時判堂而用下則作爲私橐云云千萬曖昧口傳納馬每在受祿之後事則判書取才後定其期限或十日或十五日使之納馬之故雖以今番納馬言之取才在於二十一日而納馬定限亦在於晦日則巧値受祿之後者勢或無怪云其所納供專事發明禁旅除汰或謂之罪犯師律料祿區處半歸於營屬公下漫漶說去終不直陳究厥所爲萬萬痛駭所當請刑而東岳曾經閫帥且有捧草供以入之命請上裁敎以觀此渠之口供與該曹判堂査實草記所謂料米馬太代錢之區處別無入已之可論又其所謂宴需條亦稟議前判堂帖給正領營校等處云爾則優可爲渠之發明之端除汰一款其所指陳亦足爲據則臺諫之傳聞何從而及耳乎墨突不黔烟何從生必於外此處事有不善爲處故致速臚列之彈論卽此而渠之忽於報效罪尤難逭豈可以近來禁旅軍裝之鮮新容易議到於將贖乎所當依臺啓施以投竄之典而禁軍別將非亞將卽右所謂龍虎大將也統率禁旅自主掌行號令今若以眞贓不分明之風傳輕加處分其爲後弊反有甚於勘律之太寬爲先嚴勘次記過來頭內禁衛試射時拿致待令事分付兵曹此囚則姑爲放送而此後典守之方除汰之節判堂各別句檢一有涉於不知懲畏直卽草記依臺啓所請律施行
정조 24년 · 목
左賓客洪良浩輔德尹光顔兼說書李存秀翊衛任焴入參
정조 24년 · 강
命永興府使李明淵以審察使慰諭定平府燒戶別施蠲恤之典
정조 24년 · 목
咸鏡監司具㢞狀啓以爲今四月二十六日定平府民家失火大戶四戶中戶十戶小戶十九戶殘戶一百三戶合一百三十六戶馬廊七間訓鍊廳十二間府司十間親騎衛廳九間市廛十三房連燒民人等恤典依例題給敎以咸興洪原燒戶之過百或半百尙切矜惻今又有定平民戶百三十餘戶之被燒失所之狀如在目中永興倅出自經幄之人也前此兩邑慰諭用繡衣例馳往擧行該邑在沿路一體慰諭別施蠲恤之擧較量已施之兩邑例亦觀民勢之彼此淺深從長便宜擧行後形止狀聞還任間宜存體貌以審察使稱號而狀聞亦以此書之事令政院下諭永興倅亦卽回諭
정조 24년 · 목
右副賓客李晩秀輔德尹光顔兼說書李存秀侍直成時柱入參
정조 24년 · 강
命承旨李尙度所奏鄕儒勿赴京試事令廟堂稟處
정조 24년 · 목
承旨李尙度啓言我殿下嗣服初年特降科弊綸音命政府館閣諸臣各獻捄弊之策慨然以矯正爲期而祗緣在廷之臣無一人對揚德意承佐下風因循荏苒迄未有定計矣臣嘗考歷代試士之制雖不無長短於其間而蓋莫不略加選擇以赴試我太祖朝貢擧之規亦載於文獻備考至於經國大典則雖不及貢擧之說而凡於科試皆令四館官員會坐受閱單子而許赴然後擧子始得入場是亦略帶貢擧之餘意若近來規例之全無防限一切容受實前史之所未有也今欲一分矯捄則必先淸汰擧子然後方可以下手於節目間事搢紳草野之間使有志者各具冊子進呈則未必無可採之言矣臣旣以大振作之道仰望於聖明而又有小變通之方可以致丁寧之效者大典科試本有定額而其於分鄕試之科如增式年大小科與別試等科之初試額數皆據中外八道文風盛衰而差其多少當初法意本令士子皆赴本土之試而無敢踰越故以畿邑儒生之居近京城而亦必曰漢城試幾人京畿試幾人亦可見界限之至嚴也自夫咸聚京師之科頻設以來鄕儒之躐赴京試便自慣習竝與分鄕試之科而界分漸壞任意踰越元居鄕之儒不赴本道之場而混廁京試者極多夫當初定額旣有所據而今乃京儒本額太半爲鄕儒之所占奪亦豈不大失法意哉近來鄕居不靖之輩每於分試之年先期上京觀勢去留爲龍斷之計風習極不美京儒之無文而鉤致鄕儒者借籍而遠赴鄕試者俱係可禁而不必別立新法只是申嚴國典各赴本土之試毋或踰越永爲不易之式則非但科場淸汰而抑亦爲定民志之大政也請以此意下詢廟堂而裁處敎以許令廟堂稟處
정조 24년 · 강
命關西賓興錄令該道印進頒賜京外
정조 24년 · 목
敎曰關西賓興錄校正本今已啓下下送該道印出後板本平壤寧邊間藏置後狀聞稍厚白紙二十件白紙三十件印進道內各邑鄕校各藏一件而該儒生三人處各頒一件薦擧道伯及時道伯各頒一件前此諸道賓興錄各其道內文臣守令皆頒給宜無異同道內文臣守令金啓洛金箕象柳師模閔養顯徐美修金孝建任長源尹序東李東馨趙台榮尹益烈察訪金晦彬李錫垕御製齎去守令宋祥濂各頒一件○敎曰關西賓興錄稍厚白紙件三件白紙件八件內入宙合樓內閣外閣玉堂春坊春秋館成均館尊經閣四處史庫外奎章閣華城各一件西庫三件以上稍厚白紙原任直提學領相原任提學左相提學金載瓉原任直提學徐鼎修檢校直提學徐龍輔李晩秀原任直提學鄭大容原任直閣金勉柱南公轍徐榮輔金祖淳尹行恁李始源檢校直閣沈象奎直閣金近淳原任待敎徐有榘檢校待敎李存秀大司成尹光顔校正舊選抄啓文臣徐瀅修李魯春李翼晉金羲淳各頒一件以上白紙件依此安寶頒給
정조 24년 · 강
命經義條對儒生鏡城幼學李元培新印經書及雅誦朱書百選各一帙賜給仍差北關兼分敎官
정조 24년 · 목
敎曰才見關西金道游授之以朱子書庸識吾與之意際覽關北儒生李元培條對經義者毫縷分析可知有實見得處雖謂之北方學者亦非夸言故持平李載亨之後寥寥無聞豈曰無之特未之聞也況藹藹秉文之士多在豐鎬之間而我家豐鎬惟關北是耳人能秉文足爲光榮之一端鏡城幼學李元培曾令付軍職給馬起送而年老路遠未能上來云元培處給新印經書及御定雅誦朱書百選各一帙仍差鏡城等北關兼分敎官使之訓課經傳及朱夫子書來頭北之人士皆明習經傳與朱夫子書登於道臣之薦剡者比今日倍蓰則此元培誠心訓課之功也以此分付分敎官係是六品以上窠亦令該曹陞付司果然後分敎官下批敎旨成送仍令內閣分付該道
정조 24년 · 강
命奏請使赴燕時所把馬匹以兩西驛馬擇送
정조 24년 · 목
兵曹啓言今此奏請使赴燕時所把驛馬當以諸道分定入送而今當日氣漸熱之時遠路人馬病傷可慮依前例黃海道驛馬十四匹平安道驛馬十五匹各自本道前期抄擇入送灣上之意請兩道監司處行移允之
정조 24년 · 강
命書籍購來譯官尹鴻德令該院拔例施賞
정조 24년 · 목
觀象監啓言昨年冬至使行中譯官尹鴻德貿納書籍三帙於本監多費私財辛勤購來者不可無酬勞之道請令該院從願拔例施賞允之
정조 24년 · 강
配前楊州牧使吳鼎源于洪原施限三考禁錮之典
정조 24년 · 목
義禁府啓言京畿監司徐鼎修査啓判付內楊州前牧使吳鼎源爲先遠地定配仍施禁錮之典事命下矣鼎源咸鏡道洪原縣勿限年定配發遣府書吏押送而禁錮年限以幾年磨鍊乎敎以禁錮年限則限三考
정조 24년 · 강
命掖隸盧順喆令攸司嚴治懲礪
정조 24년 · 목
工曹啓言今日曉頭別監盧順喆爲名漢稱以推尋鍼綿婢泥醉登墻詬辱作挐罔有紀極以此輩作弊前後飭敎何等嚴截則今此盧漢作挐官府至於此極如許蔑法之類不可尋常處之請令攸司嚴治懲礪允之
정조 24년 · 목
右賓客金載瓉輔德尹光顔司書李寅采入參
정조 24년 · 강
命吳鼎源定配收贖
정조 24년 · 목
敎曰今聞吳鼎源親年八十五歲而特敎定配異於捧供照律不得收贖云孝理自孝理訟事自訟事豈可以九十侍下之人越法抑配乎卽令該府收贖只施禁錮之典
정조 24년 · 강
以申大謙爲御營大將仍命總戎使以訓將兼察
정조 24년 · 목
因御營大將薦望敎以總戎使申大謙爲御將牌招傳授命召○承旨洪樂游啓言總戎使申大謙移拜御營大將將兵之任不可無總察之人何以爲之敎以訓將兼察
정조 24년 · 강
戶曹判書李在學疏陳病狀乞遞賜批
정조 24년 · 목
在學以漕船點檢病難擧行陳疏乞遞批以點檢令次堂擧行卿其勿辭調理行公
정조 24년 · 강
知事洪明浩疏陳應避之嫌乞遞賜批許遞
정조 24년 · 목
明浩以其兄良浩方帶判府之任陳疏乞遞批以公格然本職許遞
정조 24년 · 강
命弘陵參奉李魯益後政相換
정조 24년 · 목
吏曹啓言弘陵參奉李魯益呈狀內素患痰癖之症近益添劇萬無供職之望入啓遞改云請改差敎以赴燕大臣之子弟軍官仍其職往還自是例事此草記還給但齋郞與閑司有間後政相換
정조 24년 · 강
忠淸監司金履永以忠州牧使安廷鐸罷黜馳啓
정조 24년 · 목
狀啓以爲忠州牧使安廷鐸春初所捧牛贖多近數千金而初不報營私自督徵已是法理之外而收捧之際令急杖酷民情騷擾屢入廉探故頃於巡到本州時捉入刑吏明喩事理略加警責而至於贖鍰則還給民間有害申禁一任私用亦非養廉從他區處有所知委矣該牧使終不擧行經月之後乃使公兄替狀防報而語不成理辭極不遜以體統所在不容終默始有三公兄推論之擧矣該牧使又爲防報終不起送自有營邑事未前聞此而不懲後弊難言安廷鐸爲先罷黜其罪狀請令攸司稟處
정조 24년 · 강
命守令有關之代口傳拔例差出
정조 24년 · 강
以李基讓爲慶州府尹申鴻周爲楊州牧使李性重爲忠州牧使兪彦錥爲居昌府使李東馝爲草溪郡守金爔爲拜峯別將竝口傳也
정조 24년 · 강
命京外儒生金鍾眞等疏辭依大臣議施行
정조 24년 · 목
禮曹啓言京外儒生金宗眞等上疏批旨內下該曹議于大臣稟處事命下矣發遣郞廳收議于大臣則領議政李秉模以爲五臣危忠苦節後祀無託多士所請孰不爲之感歎而第念祭祀之理至精至微不當主祭而祭之與不祭同今以十餘代傍孫俾奉其祀未知於理合乎否乎義起之禮臣不敢强論至若兩臣之邁往自靖合有表章之典更爲博考處之爲宜云左議政沈煥之以爲忠文公成三問等六臣危忠孤節炳朗宇宙之間至今志士誰不曠感而灑淚聖朝所以褒奬崇報之典亦已建院而俎豆以秋之章甫以祀之是謂血食千秋者也奚可以私宗之不祧比而論之況此五臣之不立宗者近四百年家無父子之可承廟無昭穆之可序則將何所繼而置其後乎近因特敎雖有一二名臣之不祧者是則有奉祀之孫祠版亦在家恐不宜援此爲例矣至如故提學李宗儉故監務李智活之當時志節今按儒疏所論千載之下有足以警世第臣未及稽諸朝野史蹟不敢遽議旌褒之重典更令有司之臣博考稟處爲宜云右議政李時秀以爲忠文公成三問等危忠卓節可以軒天地而貫日月棹楔以旌之俎豆以享之聖朝所以褒揚而酬報之者亦已至矣歲月寢遠後事無托忠志之士所共悲惜而繼後之義實關倫紀今於數百年十餘代之後欲以傍孫支裔立以爲嗣則其於移本宗序世次之際必有大妨於禮意一二已例恐難援據至於故提學李宗儉故監務李智活秉義自靖誠如諸生之言則其在樹風礪世之政合有表章之典更爲博考實蹟而處之似爲合宜云大臣之議如此請上裁敎以依議施行
정조 24년 · 목
右副賓客徐龍輔兼文學金履喬司書李寅采入參
정조 24년 · 강
行藥院入診諸承旨持公事入侍及次對于誠正閣藥院都提調李時秀提調徐邁修副提調曺允大
정조 24년 · 목
藥院日次請診也○因次對頉稟啓敎以本司坐起仍以賓廳坐起來會○政院以持公事入侍命下而次對日持公事入侍例不得爲之啓稟敎以卿等旣詣閤仍爲入侍○領議政李秉模曰卽今廟務之緊莫如戶曹穀事而俄亦典有司堂上相議則以爲以常賑穀充補雖甚便好亦是來頭難繼之道就備局句管中區劃亦多難處且詳知其爲何衙門用下然後可以分數充定云此論似甚精覈日子雖稍遲勢將依此爲之矣予曰然則可以趁卿未出疆前爲之乎秉模曰庶可爲之矣秉模曰漕倉合設事當稟處而聖堂倉差使員姑未上來待其上來後當爲之矣合倉之便好誠如言者之論而故右相尹蓍東故重臣鄭民始皆知其便好而亦有持難之議今亦似當仍舊矣予曰戰漕船事何以爲之乎有司堂上李書九曰旣承下敎謹當一試而文籍今方抄出諸道船案之錄上者向已入啓而未下矣予曰從當還下矣又敎曰迎華驛事何以爲之乎秉模曰已自均廳給代矣予曰外方照訖另加申飭然後可無雜亂之歎若如前式年之淆雜則道臣守令當任其咎禮判以此意各別申飭也禮曹判書李晩秀曰當各別申飭而鄕儒之與守令有嫌避者日前來呈所志于成均館云矣予曰此則令畿伯出隣近兼官試講之意前已分付矣大抵科場之雜還未有甚於近年甲寅謁聖收券過萬張去年爲二萬張今年庭試初試則幾至五萬張入門則至十萬之多一人往來之費亦必不下數十金以此人數務本作農則庶有實效豈不愈於往來縻費主客俱困者乎大抵今人多不守分故有如此之弊深可悶然左議政沈煥之曰有班閥之人猶可說也而把鋤執耒之人皆欲觀科故致此厥數之夥然矣予曰雖以武科言之場內之紛雜甚於文科雖設十所百貫革萬無整齊之望亦何以責試官之不善擧行也以此以彼欲使之減其上來之數矣因禮判擧條以一經講事才已收議而姑未決定者此亦有許多難處之端如五六十儒生之聰明已衰不能背誦者豈可使之無故坐停乎且大小科例有照訖今不先爲申明大科照訖之規而反先於親臨之節製到記者亦非法意矣此則姑且鄭重而至於大科入門時不佩照訖帖者充軍旣有法典因此申明以減錄名之數實爲好矣且今人旣占倖科之後初無所礙於仕路何由而知所懲畏乎煥之曰誠如聖敎矣古則自其爲士之時已有淸濁之定望苟非淸類中人則只爲蔭路而不敢應科第矣近來登科之前旣無素定之物望入仕之後又無用捨之權衡故倖科之漸多仕路之漸混良以此也
정조 24년 · 강
命固城前縣令韓興裕施竄配之典
정조 24년 · 목
領議政李秉模啓言此統制使任嵂狀啓也以爲固城縣多有沃土可闢處欲作餉屯方有成効而該縣面任稱以加耕定稅來捉民人等故略治三度棍放送矣該縣令投呈辭狀本營東部官特差面任而部官本無兼行邑任之事以移差之意行關則前後報辭罔有紀極有曰不知自反乃反粧撰又曰爲將者務得軍民之心古人所戒誠不知其可也云云語脈危怖以管下守令侵辱上官大關國體固城縣令韓興裕罪狀請令廟堂稟處矣韓興裕事節節可駭平說事理何所不可而不顧營邑體統惟事噴薄至於一段句語尤豈不萬萬駭眼乎不可以已遞置之請令該府拿問嚴處敎以左右相之意何如左議政沈煥之曰朝廷之禮以體統爲重外方則尤嚴韓興裕往復統制使之文牒語多不擇有難以字句摭論而噴薄侵凌全壞營邑之體統不可以耒問例勘而止宜施竄配之典右議政李時秀曰營閫之於守令體統自別韓興裕之報牒中句語全不擇發極爲可駭不可不重勘矣敎以左相之言是矣依爲之秉模曰帥臣狀辭似無爽實之理而一番拿問後定配恐合重刑政之道從之
정조 24년 · 강
命全羅監司趙宗鉉許遞原疏還下送
정조 24년 · 목
予曰完伯辭疏昨已到院而今筵使之提奏矣遞仍當否欲問於卿等而決定卿等之意何如領議政李秉模啓曰今因全羅監司趙宗鉉辭疏伏承俯詢而臣意則向來事後許解終關後弊且當農時遞易誠甚重難請申飭察任敎以左右相之意何如左議政沈煥之曰趙宗鉉以崇品耆社之臣久勞于劇藩且其病情難强云合有體諒之道矣右議政李時秀曰旣不以人言爲引則耆社重臣再經夏於南土合施體諒之恩矣從之承旨李尙度曰全羅監司趙宗鉉旣蒙許遞之命請原疏還下送從之
정조 24년 · 강
命上護軍李祖源還差備堂
정조 24년 · 목
領議政李秉模啓請還差從之
정조 24년 · 강
命保寧縣監韓永逵拿問
정조 24년 · 목
上護軍李秉鼎啓言守令之占山境內拿問定罪載在大典通編矣保寧縣監韓永逵昨冬占其妻山於邑內不遠之地云韓永逵令該府拿問處之此邑如此他邑難保其必無亦令廟堂關飭諸道申明舊典俾勿更犯恐合事宜矣從之
정조 24년 · 강
命北關分敎官李元培六品職調用
정조 24년 · 목
掌令洪光一所懷以爲臣日昨見傳敎下者以鏡城儒生李元培經學精邃特垂嘉奬卽除關北分敎官此實出於我聖上旣曁朔聲敎之化自今以後將見北方學校之蔚然烏不休哉臣意則以爲三南兩西關東亦令博求經學之士各置分敎官使之勸課成就好矣敎以諸道則行且更商而李元培之欲除京職而未果者不見而先爲除職似如何而然然而名以分敎官則以未經實職之人爲之亦關官方令該曹六品窠調用
정조 24년 · 강
飭關北營邑嚴禁邑屬之侵漁海民
정조 24년 · 목
掌令洪光一所懷以爲鏡城自是濱海之地海弊多端將至難支之境年前自上特垂軫恤各殿各宮冬等進上一竝蕩減海民等莫不欣歡鼓舞各安生業而第伏念各邑下吏差使輩之從中侵漁難保其必無自今以後申飭營邑使各其守宰詳探奸蠹隨現嚴治俾北民得蒙朝家實惠似好矣從之
정조 24년 · 목
政院啓言入啓文書何等敬謹而今日臺臣擧條有誤書處當該注書所當重勘而本院請推外無他罰何以爲之敎以爲先推考
정조 24년 · 강
備邊司以熊川加德邑鎭軍保除減事啓
정조 24년 · 목
備局啓言頃因統制使任嵂加德鎭釐弊事狀啓判付邑鎭當減軍保先從最苦之役推移換定後各衙門減額實數及外衙門所納中可以給代者區別報來之意發關分付矣卽見慶尙監司申耆所報則加德所在之軍果有緊歇之參錯故以此換定於陸民陸民最苦之役移錄加德而仍爲除減以準三百十一名之數則該鎭仍存之數爲一百七十六名故定給歇役著成節目京外所納除減數爻修成冊上送云取考成冊則訓鍊都監軍餉保米軍二百十九名御營廳御保四名吏曹書吏保十名兵曹禁保十五名補充隊五名步兵二名掌樂院樂工保米軍六名統營硫黃軍五十八名別牙兵一名右兵營主鎭軍十一名入於除減中矣統營硫黃軍及別牙兵成冊中以不必給代懸錄此則置之右兵營主鎭軍十一名以不可不給代懸錄此則以本道射軍木準此數給代京衙門則訓局餉保以兼料米推移充代御營保及兵曹禁保補充隊步兵等名色勿爲給代吏曹書吏保十名樂工保六名該曹該院事勢雖此數少之物難以排用云請令均廳給代允之
정조 24년 · 강
給黃州牧燒戶恤典
정조 24년 · 목
黃海監司徐榮輔以黃州民家失火七十二戶燒燼馳啓敎以西民近甚偏疲西民之中該邑之民以兩道交會年來受弊尤倍蓰今聞近百戶被燒之報其爲矜惻有加於北關三邑卽爲分付該道臣拔例賙救期於斯速結構入處待其奠土使之報來後草記若有所受新舊還被燒民戶蕩滌有役者亦宜勿徵竝以此意行會
정조 24년 · 목
右副賓客李晩秀兼弼善韓用鐸司書李寅采翊贊徐應輔入參
정조 24년 · 강
拿處假注書鄭淳民
정조 24년 · 목
敎曰當該臺諫擧條誤書之注書拿處
정조 24년 · 목
以金履喬張至冕爲副校理金履翼爲刑曹參判金達淳爲全羅監司洪良浩知事單付趙宗鉉判府事單付
정조 24년 · 강
憲府以忠淸監司金履永緘推照律啓
정조 24년 · 목
該府啓言忠淸監司金履永緘答以爲外邑去思碑之甲子後竪立者一幷撤去而申明舊典毋敢更犯事己酉令甲炳如日星營邑之臣固當恪守法意一切禁斷而今此利仁驛三碑之新建事在近日渠矇不覺察未能及時禁防罪無所逃云請金履永杖八十收贖公罪施行敎以依此律施行功減一等
정조 24년 · 목
左賓客洪良浩兼弼善韓用鐸說書金會淵副率南周獻入參
정조 24년 · 강
召見京畿監司徐鼎修于重熙堂
정조 24년 · 강
敍前捕將申大顯李得濟柳孝源仍命大顯仍任壯勇大將及左捕將孝源仍任右捕將
정조 24년 · 목
敎以飭已施捕將罷散人敍用欲觀贖愆其中以時任坐罷者仍任牌招使之傳授符牌○敎以壯勇大將申大顯仍任牌招傳授符牌
정조 24년 · 강
命承旨李尙度所奏鄕儒勿赴京試事置之
정조 24년 · 목
備局啓言承旨李尙度科弊事擧條批旨有許令廟堂稟處之命矣科之爲弊弊之可矯聖鑑靡不畢燭聖志非不奮勵而二紀之間尙未有大變通者非由於因循荏苒也亦非由於良法美制之未及溯究也與其各呈冊子易歸文具莫如申嚴科場一依初元至於有鄕試之科則不許鄕儒之赴京試言若似矣而第念京師四方之表也所統者大所包至廣或有遊學北方之志而仍赴者或有較藝京華之願而來赴者今若用一切之法則得無褁足齎鬱之歎乎承宣雖以京外科額之各有定數爲鄕自鄕之證而科規中旣不言鄕儒之不得赴京試則到今創行恐爲不便請置之允之
정조 24년 · 강
以洪理燮仍任兼內乘
정조 24년 · 목
司僕寺啓言兼內乘洪理燮昨日政移拜訓鍊副正矣德應房累次奉審無頉擧行則循例差代有違定式洪理燮內乘之任請仍任以爲久任責成之地允之
정조 24년 · 목
因淳民囚單子敎以放送
정조 24년 · 강
命時囚尹夔欽湖西頭站驛定配
정조 24년 · 목
義禁府啓言利仁察訪尹夔欽原情以爲驛民輩欲爲復竪前官埋置之碑而渠不知朝禁之至嚴任其所爲不能禁斷實渠萬死難贖之罪至於收斂一款乃是舊碑之復竪故雖無一分錢知委收斂之事而下屬之從中作奸莫非渠罪云請刑推得情敎以初供得情然而訊推過矣以草記議處仍爲區別功議嚴加照律勘放又啓言尹夔欽身爲郵官無難犯禁復竪舊碑揆以法綱誠極痛駭請以此照律功減一等杖九十收贖奪告身四等放送敎以該道頭站驛施以定配之典
정조 24년 · 목
右賓客金載瓉兼輔德金羲淳說書金會淵司禦兪漢雋入參
정조 24년 · 강
召見來待諸臣于便殿吏曹判書徐龍輔禮曹判書李晩秀漢城判尹李祖承尙衣提調尹師國副提調曺允大
정조 24년 · 강
命明日展拜景慕宮
정조 24년 · 목
敎曰明日當由逌瞻門展拜景慕宮該房知悉○敎曰明日眞殿展拜後當出宮門路萬安門爲之時刻展拜時刻爲之
정조 24년 · 강
命訓鍊都監習陣再明日爲之
정조 24년 · 목
因該都監習陣單子有是命
정조 24년 · 목
敎曰副校理金履喬許遞令該曹口傳付軍職
정조 24년 · 강
命湖南還穀依狀請加分
정조 24년 · 목
備局啓言卽見全羅前監司趙宗鉉狀啓則以爲本道各邑鎭中或有穀簿最少農糧不足處年例加分一萬五千石外米一萬四石太二千二百十五石租六千五百八十石合各穀一萬八千七百九十九石應留庫中特許加分事令廟堂稟旨分付矣今此所請之數極其些少實是年來之所未有民食之稍裕誠多幸請依狀請加分之意分付允之
정조 24년 · 강
詣璿源殿展拜仍詣景慕宮展拜
정조 24년 · 목
具翼善冠袞龍袍詣璿源殿展拜出萬安門乘輿出仁政門由建陽門集禮門出弘化門入逌瞻門至宮門降輿詣版位展拜陞詣宮內奉審入齋室少頃出齋室乘輿出逌瞻門入弘化門明政門由永淸門還內
정조 24년 · 강
行世子嬪再揀擇于集福軒
정조 24년 · 목
敎曰行護軍金祖淳女幼學朴鍾萬女申緝女三揀擇入之餘許婚
정조 24년 · 강
命世子嬪三揀擇吉日更待下敎嘉禮吉朔臨時取稟
정조 24년 · 목
禮曹啓言王世子嬪再揀擇今已過行矣三揀擇吉日以何間推擇擧行乎敎以敬遵顯廟朝嘉禮辛卯年謄錄皆爲之而吉月亦合於聖祖嘉禮吉朔已例三揀擇更待下敎吉朔臨時取稟
정조 24년 · 강
命明日壯營習陣時大將申大顯仍佩捕將命召往來
정조 24년 · 강
黃海監司徐榮輔以道內遺漏應資老人馳啓
정조 24년 · 목
敎以令該曹口傳下批單付亦以口傳擧行
정조 24년 · 강
詣春塘臺行望拜禮
정조 24년 · 목
具翼善冠黑圓領袍乘輿出宜春門降輿以儒武班列之錯亂命通禮院吏科治詣版位行禮訖乘輿還入宜春門
정조 24년 · 강
召見參班皇朝人子孫及忠良子孫于暎花堂
정조 24년 · 목
予曰儒生中未經入侍人分東西各一人先爲進前奏姓名已經入侍人則諸家子孫各以其同派爲一行次次進前而只奏其爲某家子孫也儒生皇朝人池河守備黃功孫幼學聖才等二人忠良子孫忠貞公尹集孫幼學承鉉等二人忠正公金益兼孫幼學箕景等四人貞孝公綾原大君俌孫幼學原德等五人忠烈公洪命耉孫幼學履爕等六人贈判書李命雄孫幼學廷年等四人文忠公金尙容孫幼學翼行等十人文正公金尙憲孫進士履祜等八人忠貞公金德誠孫幼學光素等四人文正公尹煌孫幼學性鎭等十人忠憲公尹烇孫幼學彦鎭文忠公曺漢英孫幼學始振等六人貞僖公任有後孫進士尙泰等二人義烈公洪命亨孫幼學日泳等六人忠顯公宋時榮孫幼學徹圭忠穆公李時稷孫生員道明忠莊公南以興孫幼學正容等四人忠正公李楘孫幼學得亨等十人忠愍公閔垶孫幼學光說等五人贈參判李惇敍孫進士鍾夏等三人忠簡公兪榥孫幼學昌柱等十三人贈判尹申誠立孫幼學光烈忠烈公吳達濟孫幼學慶曾等四人忠莊公許完孫幼學璋等十一人忠愍公宋圖南孫幼學眭等二人贈參議具元一孫幼學錫亨贈副提學蔡聖龜孫幼學光顔等三人忠顯公李惇五孫幼學重默等二人贈判書申曼孫幼學相穆忠烈公黃一皓孫幼學載謙等四人忠毅公崔夢亮孫幼學翼鎭等二人忠肅公李尙吉孫幼學克相等六人愍肅公金琍孫幼學泰重等二人忠章公李忔孫幼學鍈等三人忠烈公權順長孫幼學曄等三人忠武公金應河孫幼學學基忠莊公李義培孫幼學海永等八人忠武公李舜臣孫幼學意秀等七人壯烈公李希建孫幼學濟萬忠景公金壽翼孫幼學民淳武士皇朝人總兵李如梅孫閑良宗淵池河守備黃功子孫漢旅世周等七人庠生王文祥孫別武士願忠按察使王楫孫漢旅道成等十八人庠生馮三仕孫漢旅道亨侍郞鄭文謙孫漢旅有哲等六人尙書田應揚孫守直官晉龍等二人庠生楊福吉孫漢旅天柱等二人贈參議康世爵孫閑良漢邦宗人府儀賓陳鳳儀孫閑良再昌忠良子孫忠武公李舜臣孫閑良馥秀等三人忠莊公南以興孫閑良正華等七人贈星州牧使李士龍孫內禁衛慶德贈副提學蔡聖龜子孫出身翼永等三人忠武公金應河孫額外壯勇衛文基原從功臣劉自成孫旗牌官繼潤壯烈公李義培孫閑良海瓚等四人襄武公鄭鳳壽孫別武士繼成贈參議張後健孫出身商說貞孝公綾原大君俌孫閑良郁鉉等二人忠愍公宋圖南孫閑良明煥忠莊公閔栐孫親軍衛致昇忠肅公趙廷翼孫閑良斗錫等二人進前謂李升權曰爾面似熟是誰之子升權曰故承旨李晉秀之子也予曰然乎仍敎刑曹參判李漢豊曰卿孫顔貌甚好矣業文乎治武乎漢豊曰以渠之年幼未有成業矣謂李達欽曰爾誰之子達欽曰正言李重蓮之子也予曰爲人甚了了矣爾兄弟幾人達欽曰四兄弟矣予曰李重蓮可謂有福矣予曰今日禮曹儀注不善磨鍊矣皇朝人子孫忠良子孫例皆成班于九卿之前而北苑望拜禮時則地甚窄狹故昨年行禮時命朝官外儒武立於外位處所矣此後則一依此例爲之可也予曰忠憲公尹烇子孫入來者只一人文正公金尙憲子孫入來者只八人此豈成說乎科場則爭赴此等處則占便不入者萬萬駭然此後則毋敢如是之意嚴飭於各其門長而元成冊中抄出在京無故人而不入者今年七月前雖或被抄於陞學一幷拔去之意禮判方帶泮堂亦爲知悉分付也予謂金翼行曰文忠公子孫則幾人入來乎翼行曰十人矣予曰能滿十人之數故雖置之而文忠家子孫多於文正家此後則須令多數參班也
정조 24년 · 강
行藥院入診及次對于暎花堂藥房都提調李時秀提調金載瓚副提調徐有聞
정조 24년 · 목
藥院日次請診也○敎以十五日次對進定於今日○予曰日前雖得寸餘之雨而伊後又爲稍閟漢南之雨則又不如漢北漢西矣左議政沈煥之曰西路則已爲洽足漢南則果甚慳閟而昨日日氣亦必有得雨之處矣予曰漢南各邑或有祈雨之處乎右議政李時秀曰昨聞楊根郡守言則該邑及隣邑方爲祈雨云矣時秀曰臣以海營待罪時犯科事待罪累日畢竟倖逭飭敎之下不敢更事瀆撓冒沒登筵而顧臣所犯實與被罪諸臣少無異同雖以廟堂之強爲區別得免論勘而自顧慚恧無面可顯速被同律然後私義庶可少伸而朝廷刑政亦可以無不均之歎矣予曰卿言過矣此非但謬例也該道事勢亦似有不得不然者曾經道臣者無人不在現告中今番處分則只就累年引等者勘罪而已且海西勅錢比之關西則容有區別所以自前皆有此例而事關公用亦與入已有異矣此後定式以單等預下爲之而或値物價騰踊本錢欠縮之時則單等亦似難矣作法之初不可不詳細商量俾無更犯之弊更爲往復於時道臣以爲單等兩等從好決定之地仍敎曰今番海西勅錢事守令之入於現告中者亦多有之而此是自監營出給者則似非守令之罪矣有司堂上李書九曰守令亦必多請得者而如金川移邑時亦多數劃給矣予曰此則便是公用也大典中勅錢犯用有關西律無海西律今旣定海西律則禁府亦當知委自政院分付禁府俾載之受敎也予曰前海閫事廟堂草記果善爲之矣左相頃以體統事至出擧條予之意見亦無異於左相而今番該閫事有不可以體統之故有所闊狹矣向日批旨亦以張湯事引喩而體統雖重典憲尤何等至嚴乎京外雖曰不同而置法則一也假令在京將臣不待習陣而輕施回示之律於在家之時則其罪合被何辟雖管下守令亦是命吏則何敢發遣虞候圍逼官府有若假都事之發捕乎虞候雖曰聞將軍令而亦何可一聽其所使乎虞候初欲重勘姑且置之閫以外制之乃是推轂以後事初不可議到於平時而擅調官丁之罪亦有大明律所載況擅遣虞候乎刑推之用於捧糴云者已屬非法守令用棍亦關紀綱則兵使豈可用刑乎向來曺允精駭擧時當勘不勘故今番李性默事又有甚焉此不嚴勘則安知不又有何等駭擧乎用刑之不足至於回示回示之不足至於擬刃幾何而不至於眞箇斬人乎且回示何等重律也雖朝廷不聚軍兵則不可行此律蓋回示云者環示以警衆之謂也齊會三軍排成方陣以貫耳面灰之人回示三匝而以大司馬之重行中軍之事則手自執旗親環三軍而令箭旗鼓以次隨後大司馬有故則訓將代行其律之重有如此矣以一閫帥而乃擅行回示於聽事堂前者寧有如許駭然之擧乎況以此事無難登聞於狀啓者尤豈非不知嚴畏之甚者乎體統自體統國綱自國綱此眞所謂義理隨處各適其宜者也故大將金聖應在海閫時以長淵府使之不從其令狀請罷黜而故相兪拓基以其時道伯以爲軍務事外罷黜守令有違格例仍又狀罷故將臣矣此猶如此況今番事乎見今凡百有位唯事姑息振刷之效卒未易期而此等處無或放過然後法綱可以少立矣向來韓興裕事則其所勘律可謂輕歇而今番該牧事亦不善爲顧今外邑體統殆無餘地守令於營閫殆至奉踢之相加獨不見張詠之治蜀乎以今時措之宜不但當用治蜀之政豈非刑亂國用重典之時乎至若此事則亦不可但責守令之體統該兵使方欲施以反坐之律令兵曹回示而姑且待之觀其供辭若不善爲則回示之律斷不可已守令之待上官旣如彼營閫之干法綱又如許甚至李性默輩亦敢如是乎以其異於他家之故雖加拂拭而該牧使又何家人也該牧之與彼相較已是該牧之罪矣鄕所亦無異於下官而座首卽守令之亞也刑之棍之雖曰已例而擅用軍律於不當用之地者果何擧措且其捉來之際多遣校卒至有登屋墮瓦之擧者又何模樣渠太無聞見沒知覺素喜飮酒雖不責備而若他人則勘罪豈止於此乎在前爲帥臣爲守令者其氣魄亦豈無勝於李性默趙榮慶者而前所未聞之事今始聞之莫非朝廷之責也煥之曰聖敎誠至當矣守令干體統則罪守令閫帥干法紀則罪閫帥自是刑政之當然今番則閫帥之罪甚於守令而乃敢肆然登啓有若善爲之事然者尤可見其無嚴矣予曰此後則無論文蔭倅爲守令者更有如韓興裕爲閫帥者更有如李性默則畢竟重勘斷不容貸然後可爲一分懲戢之道矣兵判在關西時欲拿入三和府使而故相尙以此爲道伯之罪則況此事乎校理金熙采曰向者韓興裕事節節可駭竄配之律固所難逭而以其供辭觀之則該帥臣亦不爲無罪屯田之是非曲直臣固未能詳知而殺獄出場之前有所干預者旣關後弊府使雖曰管不卽是命吏則統帥之裨將焉敢捉去命吏之下隸數其官員之罪任自加棍乎此而仍置則年少武官一番制閫之任肆氣獨斷必無所不至矣予曰韓興裕報辭中一句語萬萬駭然此外諸事皆屬緦功之察矣俄者下敎雖以義理之隨處各有所宜爲言而其間毫忽之異在所當辨統帥事豈可與海閫事同日而論乎統帥便是已遞之官其在廉防亦必難仍冒而至於因此事則雖推考亦不可爲之矣玉堂之言未知爲可矣
정조 24년 · 강
命金堤還穀虛欠之狀令廟堂關問道伯仍以該邑還弊矯捄之策論理狀聞
정조 24년 · 목
左議政沈煥之啓言因全羅前監司趙宗鉉所奏金堤三四面還穀限年收捧事有令廟堂稟處之命矣湖南右沿諸邑連値歉荒戶總漸縮邑弊層生而金堤又爲諸邑之最雖以前道臣所奏觀之民生之凋瘵誠爲切矜諸邑蘇弊之方纔伏奉論理陳聞之命今方嚴飭道臣而至於還穀之限年收捧本非經法易滋奸弊雖是三四面所受有難輕許且前道臣旣以此仰請則昨年穀簿之不能準勘槪可知也關問該道的知其未捧實數虛欠委折然後許施與否方可議到請爲先分付道臣使之各別詳査竝與民不受困穀能準充之策論理狀聞後稟處從之
정조 24년 · 강
飭湖南邑鎭均糶之政
정조 24년 · 목
左議政沈煥之啓言因金羅前監司趙宗鉉所奏湖南各邑鎭還穀均排事有依施之命矣均糶之政最爲目下要務山沿互換朝飭截嚴營閫之臣似不敢容易毁劃而穀總之不一猶復如此必由於間値賙賑屢經停減以致偏多偏少之患如欲矯捄不過曰移轉也移貿也分留互換只是一時牽補元總則自如移轉移貿則俱非常年之所可強行而輸運之艱辛價錢之增減民或受弊吏又滋奸俱非恰好底道理然捨此則亦無別般良策相年穀之豐儉察民情之願否擇於斯三者而隨宜措處一年二年漸就平均惟在於道臣邑宰之各殫誠力嚴飭該道以某邑某鎭之如何爲弊如何矯弊先爲論報本司仍令視其緩急次第釐正而第近來外邑分糶之法漫無條理富戶納賂而圖免貧民借名而抑配稍豐則無一願受小歉則人皆付還吏胥之操縱隣族之侵困弊實由此若不能痛革此習只以見在之穀簿較看一邑之籍總裒多益寡則外面雖似平均裏面之大不均者依舊自在亦令道臣知悉此意必思所以眞箇均糶之道至於穀總憑考不必別修成冊徒煩文簿請今姑置之從之敎以先從湖南裒多益寡之政各別留意待稍熟於該道事務逐一釐正排比後使之報來草記使前伯筵奏俾有實效
정조 24년 · 강
命秋曹定配罪人曹隸押付事依節目施行
정조 24년 · 목
左議政沈煥之啓言頃因刑曹判書李得臣所奏定配罪人押付雇馬廳時依舊例使各驛驛子輪回擧行事有廟堂取見節目可以釐正付標啓下之命矣刑曹待令首徒驛子雇立實爲殘驛貽弊之端昨年果已草罷今若使實驛子輪回來待則其弊必當倍前到今有難銷刻曹隸雖曰無賴自本曹嚴加操束則比之雇立驛子反復勝焉且雇馬廳旣是部字內則曹隸之直爲押付少無損於京外定制之意請一依昨年節目施行之意分付從之
정조 24년 · 강
禁秋曹京兆贖錢帖用之弊
정조 24년 · 목
左議政沈煥之啓言刑漢兩衙門所以掌邦禁而兼主詞訟詰姦戢暴平物齊民以左右王政者也若有干紀敗憲罪當杖流而情或可原則贖以罰鍰是亦司寇之古法也旣有罰鍰則用亦有制是以法府所謂贖錢皆屬之該府公用以補經費之不贍而自先朝有飭敎備局當句檢矣近聞爲該堂者或昧法例帖下甚繁而經用日蹙諸般員役之每朔仰以霑潤者閱歲或無一點波所及云錄事輩之稱冤亦及聞於臣等矣事體之駭然莫此爲甚請自今申明舊制刑漢兩衙門無得以贖錢帖用如有犯者云則捧現告堂上施以譴罷之典卽官拿問勘律從之
정조 24년 · 강
命故縣令李有吉贈職敎旨所書年號令銓曹釐正仍命似此贈誥勿書年號
정조 24년 · 목
禮曹判書李晩秀啓言深河之役與遼東伯金應河同日殉節人故縣令李有吉贈職兵曹參判敎旨中誤書年號其子孫來呈臣曹願得釐正向來金之白之官敎李熙章之紅牌亦因特敎改頒則似此卓節之人尤爲自別令該曹依其願許施實合表章之義適値今日敢此仰達矣從之敎以此後似此之家贈諡之類敎旨勿書年號事分付吏兵曹亦令該房載之故事
정조 24년 · 강
溫陵建碑命從速擧行